হাইকোর্ট মামলার কোনও নথি পুলিশের কাছে চেয়ে পাঠালে পুলিশ তা পাঠাচ্ছে অর্ধেক। এমনই অভিযোগ উঠল রাজ্য পুলিশের বিরুদ্ধে। বিষয়টি স্বীকার করে নিয়ে আদালতে ঘনঘন ঘাড়ও নাড়েন পাবলিক প্রসিকিউটর (পিপি) শাশ্বতগোপাল মুখোপাধ্যায়!
পিপি তাঁর অসহায়তা স্বীকার করে আদালতে বলেন, ‘‘নথি চেয়ে কোনও থানায় মেসেজ করলে কর্তব্যরত অফিসার অনেক সময়ে জবাব দিচ্ছেন ১৫ দিন পরে। এর পরে যখন নথি পাঠাচ্ছেন তার কয়েকটি পাতা গায়েব থাকে। আমরাও বিষয়টি নিয়ে হেল্পলেস।’’
পিপির কথা শুনে বিচারপতি জয়মাল্য বাগচি ও বিচারপতি রাজশ্রী ভরদ্বাজের ডিভিশন বেঞ্চ তীব্র ক্ষোভ জানিয়ে বলে, পুলিশ ইচ্ছে হলে কয়েকটি পাতা দেবে না কেন? আদালত কি পুলিশের ইচ্ছে মতো চলবে! সেটাই মেনে নিতে হবে আদালতকে! এসব চলবে না। কোর্ট তার রেপুটেশন বাঁচাতে চায়, নিজের দায়িত্ব পালন করতে চায়।
মন্টু শেখ নামে মালদহ জেলার চাঁচলের এক ব্যক্তি জামিনের আর্জি জানান কলকাতা হাইকোর্টে। বিচারপতি জয়মাল্য বাগচি ও বিচারপতি রাজশ্রী ভরদ্বাজের ডিভিশন বেঞ্চে মামলাটির আজ শুনানির সময়ে বিচারপতিরা দেখেন মামলার নথির কয়েকটি পাতা নেই। এর পরেই ক্ষোভে ফেটে পড়ে ডিভিশন বেঞ্চ। হাইকোর্ট মন্তব্য করে, এর আগেও কয়েকটি মামলায় দেখা গিয়েছে, মামলার নথির কয়েকটি পাতা উধাও। পরের দিন দেখা যাচ্ছে নথির পাতা স্বস্থানে রয়েছে। এসব কী হচ্ছে! পুলিশ যদি নিজের ইচ্ছে মতো নথি দিতে থাকে, তাতে মামলাকারীরা তো সঠিক বিচারই পাবে না! এতে তো বদনাম হবে পুলিশ বিভাগের!
সরকারি আইনজীবী শাশ্বতগোপাল মুখোপাধ্যায়ও পুলিশের এই ইচ্ছে মতো চলার অভিযোগ মেনে নিয়েছেন আদালতে। সরকারি আইনজীবীরা যে ‘অসহায়’ তাও তিনি স্বীকার করে নিয়েছেন।
আদালত চাঁচল থানার ওই মামলার তদন্তকারী অফিসারকে(আইও) কেস ডায়েরি-সহ আদালতে আগামী বুধবার হাজির হওয়ার নির্দেশ দিয়েছে।